Imtella' Mejju 27, 2021 Rapport: Daphne Cassar Tim ta' riċerkaturi mill-Università ta' Malta qed jaħdmu fuq proġett ta' riċerka, Imprint, li għandu l-għan li jidentifika l-kanċer fi stadju iżjed bikri u jwassal għall-iżvilupp ta' kura li hija iżjed effettiva. Il-Ministru Owen Bonnici qal li l-Gvern qed jagħti s-sostenn meħtieġ biex ir-riċerka u l-innovazzjoni jikkonsolidaw posthom mal-oqsma ewlenin tal-ekonomija Maltija. Proġett xjentifiku, Imprint, li qed jitmexxa minn tim ta' xjenzjati Maltin fl-Università ta' Malta, għandu potenzjal li jwassal għall-iżvilupp ta' trattamenti ġodda għall-kura tal-kanċer minħabba li għall-ewwel darba qed tintuża teknika ġdida li possibilment tagħti lok biex tidentifika l-kanċer fi stadju iżjed bikri. Il-professur Christian Scerri mill-Università ta' Malta qal li l-prattika normali li tintuża biex ikunu identifikati ċ-ċelloli bil-kanċer hija b'xrays, CT scans, MRIs u modi oħra li madankollu fil-fehma tiegħu jaqbdu l-kanċer meta jkun tard wisq. Qal li t-teknika li qed tkun studjata fil-laboratorju tal-Università ta' Malta permezz ta' test tad-demm, tanalizza ċelloli ta' pazjenti li kellhom jew għandhom il-kanċer b'mikroskopju u l-użu ta' kimiċi biex ċ-ċelloli kankrużi jkunu iżolati u jingħarfu b'mod iżjed effettiv. "Issa din m'hijiex xi ħaġa li ħadd ma għamilha, diġa qed issir… tissejjaħ liquid biopsy… il-metodi kif qed issir imma ma taqbadx il-kanċers kollha taqbad ftit kanċers li jkollhom il-markers fuqhom, aħna l-idea li kellna għal dan il-proġett hi li minflok nużaw marker speċifiku nużaw apparat li bih nistgħu insibu ċ-ċelloli kollha imbagħad minn ġewwa ċ-ċelloli noħorġu sustanzi, ngħidulhom DNA u RNA li bihom nistgħu ngħarfu il-kanċer". Il-professur Scerri qal li r-riċerka kapaċi tbiddel l-mod kif tingħata l-kura lill-pazjenti tal-kanċer minħabba li se twassal għall-iżvilupp ta' kura u mediċina li hija iżjed effettiva. Qal li l-proġett li huwa ffinanzjat mill-kunsill Malti għax-xjenza u t-teknoloġija b'budget ta' mitejn elf ewro għall-sentejn. "U b'din l-istampa nagħmlu qisha fingerprint taċ-ċellola u minn din il-fingerprint inkunu nistgħu noħorġu din iċ-ċellola x'inhi, jekk hiex cancerous jew le, u fl-istess ħin jekk hemmx xi treatment ukoll, that is the next step, jekk hemmx xi treatment partikolari għaliha" Il-Ministru għar-Riċerka u l-Innovazzjoni Owen Bonnici qal li t-tim ta' riċerkaturi Maltin li jgħallmu l-Università ta' Malta, qed jikkolaboraw ma' għadd ta' xjenzjati barranin fuq dan il-proġett u oħrajn. Sostna li l-Gvern qed jassisti bi kwalunkwe mod possibli biex ir-riċerka u l-innovazzjoni jikkonsolidaw posthom mal-oqsma ewlenin tal-ekonomija Maltija.